Številka: 342-24/2023-2

Datum: 21. 08. 2023

Zadeva: Izvoz tunine paštete v Švico in Združeno kraljestvo

*Na Generalni finančni urad ste naslovili več vprašanj v zvezi z izvozom ribiških proizvodov, konkretno tunine paštete v Švico in Združeno kraljestvo.*

Pogoji za izvoz ribiških proizvodov, konkretno tunine paštete v Švico ali Združeno kraljestvo so različni, zato vam v nadaljevanju podajamo odgovore ločeno za vsako državo posebej.

Izvoz ribiških proizvodov v Švico

1. *Zanima vas kakšne dokumente s področja ribiške zakonodaje, tj. izvajanje uredbe št. 1005/2008, potrebujete za izvoz tunine paštete v Švico?*

Za izvoz ribiških proizvodov, konkretno tunine paštete v Švico, v skladu z [Uredbo št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova](https://eur-lex.europa.eu/legal-content/SL/TXT/PDF/?uri=CELEX:02008R1005-20110309&rid=1) (v nadaljevanju: uredba št. 1005/2008) ni potrebno predložiti dokumentacijo iz sistema potrdil o ulovu, ker Švica tega izrecno ne zahteva. Zato tudi ni potrebno, da bi bili ti dokumenti vpisani v podatkovni element (PE) 2/3 izvozne carinske deklaracije. Seznam držav, ki v skladu s 15. členom uredbe št. 1005/2008 izrecno zahtevajo predložitev potrdila o ulovu najdete na naši [spletni strani FURS](https://www.fu.gov.si/carina/prepovedi_in_omejitve/ribiski_proizvodi/#c4780) in evropski spletni strani [DG MARE IUU](https://oceans-and-fisheries.ec.europa.eu/fisheries/rules/illegal-fishing_en#ecl-inpage-27), to so: Islandija, Slonokoščena obala, Kuvajt, Madagaskar, Norveška, Tajska, Tunizija in Ukrajina. Navedeno velja, če se tunina pašteta po izvozu v Švico ne bo vrnila nazaj v Slovenijo ali trgovala z drugi članicami EU.

1. *Potrdilo o ulovu nima potrjenega polja Nadzor uvoza (polje 12 na klasičnem potrdilu o ulovu in polje 8 na poenostavljenem potrdilu o ulovu) s strani pristojnega organa EU ob uvozu, zato sprašujete če enotni zdravstveni vstopni dokument (ang. CHED) nadomesti potrditev polja Nadzor uvoza?*

Ne, enotni zdravstveni vstopni dokument (ang. CHED) ne nadomešča potrditve polja Nadzor uvoza na potrdilu o ulovu. Potrjeno polje Nadzor uvoza (polje 12 na klasičnem potrdilu o ulovu in polje 8 na poenostavljenem potrdilu o ulovu) dokazuje, da je bilo potrdilo o ulovu pred uvozom preverjeno. Potrjeno mora biti s strani pristojnega organa države članice EU, kjer so se proizvodi sprostili v prost promet. To tudi omogoča da je pošiljka ribiških proizvodov sledljiva v vseh fazah proizvodnje, predelave in distribucije od ulova do maloprodaje.

1. *Pri izvozu tunino pašteto iz rumenoplavutega in črtastega tuna uvrščate pod tarifno oznako KN 1604 20 70, katera zapade tudi pod ukrep, ki se nanaša na veleoke tune, v skladu z Uredbo Sveta (ES) št. 1984/2003 z dne 8. aprila 2003 o uvedbi sistema statističnega spremljanja trgovine z mečaricami in veleokimi tuni ter ukrep, ki se nanaša na modroplavute tune, v skladu z Uredbo (EU) št. 640/2010 Evropskega Parlamenta in Sveta z dne 7. julija 2010 o uvedbi programa za dokumentacijo o ulovu modroplavutega tuna. Zanima vas, kakšne dokumente je potrebno priložiti pri izvoznem postopku, če so bili v proizvodnem procesu tunine paštete uporabljeni rumenoplavuti tun, črtasti tun, veleoki tun ali modroplavuti tun.* *Nadalje sprašujete še za uporabo oznake Y909 (za prijavljeno blago ne veljata uredba (ES) št. 1984/2003 (in/ali uredba (EU) št. 640/2010)?*

Pri izvozu se uporablja 8-mestna tarifna oznaka, v skladu z kombinirano nomenklaturo Evropske unije, tj. Uredbo Sveta (EGS) št. 2658/87 o tarifni in statistični nomenklaturi ter skupni carinski tarifi, ki se vsako leto posodobi in z izvedbeno uredbo objavi novo različico kombinirane nomenklature. Kombinirana nomenklatura, ki velja v letu 2023, je Izvedbena uredba Komisije (EU) 2022/1998 z dne 20. septembra 2022 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi, objavljena v Uradnem listu EU L 282.

Tarifna oznaka KN 1604 20 70, ki jo uporabljate pri izvozu tunine paštete zajema druge pripravljene ali konzervirane ribe iz črtastega tuna in drugih rib iz rodu Euthynnus, kamor sodijo poleg črtastih in rumenoplavutih tunov tudi veleoki in modroplavuti tuni.

Kadar gre za izvoz tunine paštete, ki vsebuje:

* rumenoplavuti ali črtasti tun ne potrebujete statističnega dokumenta, v skladu z uredbo št. 1984/2003, zato se v podatkovni element (PE) izvozne deklaracije vpiše oznaka Y909 (za prijavljeno blago ne veljata uredba (ES) št. 1984/2003 (in/ali uredba (EU) št. 640/2010);
* veleoki tun potrebujete statistični dokument (ukrep C043) če gre za ponovni izvoz veleokega tuna, ki je bil prvotno uvožen v EU in ob uvozu predložen statistični dokument. Podrobneje je to opredeljeno v [Navodilu o statističnem spremljanju trgovine z mečaricami in veleokimi tuni, št. 14/2016](https://www.fu.gov.si/carina/prepovedi_in_omejitve/ribiski_proizvodi/), v poglavju Potrdilo o ponovnem izvozu. V večini primerov pa gre za oprostitev od predložitve statističnega dokumenta, ker so bili uvoženi veleoki tuni ulovljeni s plovili z zaporno plavarico in plovili z vabami in so namenjeni nadaljnji predelavi v obratih za konzerviranje tuna. V tem primeru velja oprostitev, v skladu z 2. členom uredbe št. 1984/2003 in se v PE 2/3 vpiše oznako Y910.
* modroplavuti tun potrebujete statistični dokument (ukrep C041), kot je to navedeno v [Navodilu o izvajanju programa dokumentacije o ulovu modroplavutih tunov, št. 3/2019](https://www.fu.gov.si/carina/prepovedi_in_omejitve/ribiski_proizvodi/). Uvoz, izvoz, ponovni izvoz ter notranja trgovina z modroplavutim tunom lahko izvajajo le gospodarski subjekti, ki so vpisani kot subjekti [v elektronskem sistemu dokumentacije o modroplavutih tunih (eBCD)](https://etuna.iccat.int/Account/Login.aspx?ReturnUrl=%2fPages%2fBCDManagement.aspx%3fv%3d0169016601020018010303398217024202510017022700650050012100790020&v=0169016601020018010303398217024202510017022700650050012100790020). Vlogo za vpis v elektronski sistem gospodarski subjekt vloži v elektronskem sistemu dokumentacije o modroplavutih tunih (eBCD), še prej pa mora za odobritev vpisa v elektronski sistem posredovati vlogo na [Ministrstvo za kmetijstvo, gozdarstvo in prehrano](https://www.gov.si/teme/nadzor-morskega-ribistva/). Sam postopek je podrobno opisan v 5. členu [Uredbe o izvajanju Uredbe Evropskega parlamenta in Sveta o uvedbi programa za dokumentacijo o ulovu modroplavutih tunov Thunnus thynnusnacionalne uredbe o modroplavutem tunu](https://www.uradni-list.si/glasilo-uradni-list-rs/vsebina?urlurid=20131408). Potrdilo o ponovnem izvozu modroplavutih tunov se ne uporablja, kadar se gojeni modroplavuti tuni uvažajo živi, zato se pri ponovnem izvozu le-teh lahko uporabi oznako Y909.

Oznaka Y909 se uporablja, kadar za blago ne velja uredba (ES) št. 1984/2003 in/ali uredba (EU) št. 640/2010. Primera uporabe oznake Y909 sta opisana pod prvo in tretjo alineo.

Odgovor na 3. vprašanje velja tako za Švico kot tudi za Združeno kraljestvo.

1. *Za izvoz v Švico, ste prejeli informacijo, da je dovolj izjava izvoznika, da se izvoženo blago – tunina pašteta ne bo ponovno izvozila v EU. Če to drži, se sprašujete, na podlagi česa naj bi izdali tako izjavo, saj ko je blago prodano v Švico, izvoznik nima več nadzora nad blagom?*

Taka izjava nima pravne podlage. Se pa izvoznika na tak način informira, da se ribiški proizvodi izvoženi v tretjo državo brez dokumentacije iz sistema potrdil o ulovu, kot to predpisuje uredba št. 1005/2008, ne bodo mogli več trgovati z EU. Taki proizvodi izgubijo sledljivost, zato se ponovni uvoz v EU zavrne, v skladu z 18. členom uredbe št. 1005/2008, pošiljko pa zaseže in uniči, odstrani ali proda v skladu z nacionalno zakonodajo.

Izvoz ribiških proizvodov v Združeno kraljestvo

1. *Podobno kot za izvoz v Švico vas zanima kakšne dokumente s področja ribiške zakonodaje, tj. izvajanje uredbe št. 1005/2008, uredbe št. 1984/2003 in uredbe št. 640/2010 potrebujete za izvoz tunine paštete v Združeno kraljestvo?*

Vse potrebne informacije za izvoz ribiških proizvodov v Združeno kraljestvo, ulovljenih po 1. 1. 2021 najdete na spletni strani Združenega kraljestva: <https://www.gov.uk/guidance/importing-or-moving-fish-to-the-uk>. Za pravilno izvajanje uredbe št. 1005/2008 je Komisija skupaj z Združenim kraljestvom in v sodelovanju z državami članicami EU pripravila dokument [Pogosta vprašanje o praktični uporabi IUU uredbe Združenega kraljestva in EU IUU uredbe](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FCarina%2FPrepovedi_in_omejitve%2FRibiski_proizvodi%2FOpis%2FPogosta_vprasanja_o_prakticni_uporabi_uredbe_IUU_Zdruzenega_kraljestva.docx&wdOrigin=BROWSELINK), katerega najdete na naši spletni strani FURS in v [angleškem jeziku](https://oceans-and-fisheries.ec.europa.eu/system/files/2022-03/frequently-asked-questions-uk-iuu-regulation_en.pdf) na spletni strani DG MARE IUU. IUU uredba je skrajšan izraz za uredbo št. 1005/2008.

Konkretno v vašem primeru za izvoz tunine paštete v Združeno kraljestvo potrebujete potrdilo o ulovu, ki dokazuje, kje so bili ribiški proizvodi ulovljeni ter v primeru predhodnega uvoza v EU, kje so bili sproščeni v prost promet (potrjeno polje 12 na klasičnem potrdilu o ulovu in polje 8 na poenostavljenem potrdilu o ulovu, ki dokazuje, da je bilo potrdilo o ulovu pred uvozom v EU ustrezno preverjeno). Če se proizvodi po uvozu v EU predelajo/skladiščijo v EU in ponovno izvozijo v Združeno kraljestvo, se zahteva še izjava o predelavi/nemanipulaciji, to so dokumenti skladni z določbami 14. člena uredbe št. 1005/2008 (izjava o nemanipulaciji, skladiščni dokumenti, izjava predelovalnega obrata). Ti dokumentni zagotavljajo sledljivost pošiljke od ulova do končnega proizvoda in morajo biti predloženi pri uvozu v Združeno kraljestvo. V primeru, da pri izvozu v Združeno kraljestvo ne razpolagate z ustrezno dokumentacijo, ki zagotavlja sledljivost pošiljke v skladu z 58. členom uredbe št. 1224/2009, se le-to ne prilaga v ePrilogah izvozne carinske deklaracije in vpisuje v PE 2/3.